b'\n_START_ARTICLE_\nBessie Head\n_START_PARAGRAPH_\nBessie Head (1937 \xe2\x88\x92 1986) oli etel\xc3\xa4afrikkalainen kirjailija. Bessie Head syntyi valkoisen naisen ja mustan miehen liitosta. H\xc3\xa4n varttui osittain kasvatus\xc3\xa4itien hoidossa, osittain lastenkodissa. H\xc3\xa4n k\xc3\xa4vi l\xc3\xa4hetyskoulua ja opiskeli opettajaksi, mutta toimi my\xc3\xb6s journalistina. Vuonna 1963 Head muutti poliittisena pakolaisena Botswanaan. Head etsi innoitusta ja esikuvia eurooppalaisesta kirjallisuudesta, mutta h\xc3\xa4nen teostensa henkil\xc3\xb6t ja teemat ovat afrikkalaisia. H\xc3\xa4n halusi antaa \xc3\xa4\xc3\xa4nen arkip\xc3\xa4iv\xc3\xa4n kokemukselle, n\xc3\xa4ytt\xc3\xa4\xc3\xa4 \xe2\x80\x9dtavallisessa\xe2\x80\x9d piilev\xc3\xa4n kauneuden ja poikkeuksellisuuden._NEWLINE_Bessie Head on itse sanonut tunnetuimmasta teoksestaan Maru: "Koko etel\xc3\xa4afrikkalaisen kokemukseni pohjalta halusin kiihke\xc3\xa4sti kirjoittaa kest\xc3\xa4v\xc3\xa4n romaanin rotuennakkoluulojen mielett\xc3\xb6myyksist\xc3\xa4. Halusin kuitenkin kirjan olevan niin kauniin, taianomaisen ja vastustamattoman, ett\xc3\xa4 min\xc3\xa4 kirjailijana haluaisin lukea sen yh\xc3\xa4 uudelleen."   _NEWLINE_Vaikka Maru tekij\xc3\xa4ns\xc3\xa4 sanoin k\xc3\xa4sittelee rasismia, teoksessa ei ole raivoa, vihaa, syyt\xc3\xb6ksi\xc3\xa4 eik\xc3\xa4 valitusta. Rasismi on kuvattu  yksinkertaisesti naurettavana typeryyten\xc3\xa4, yhten\xc3\xa4 inhimillisen ahdasmielisyyden muotona. Tarkoituksellisesti Head ei kirjoita valkoisten mustiin kohdistamasta rotusorrosta. H\xc3\xa4n kirjoittaa siit\xc3\xa4, miten mustat t\xc5\xa1uaanat sortavat bu\xc5\xa1manneja, masarwoja. N\xc3\xa4in Head osoittaa, ett\xc3\xa4 mik\xc3\xa4\xc3\xa4n ihmisryhm\xc3\xa4 ei ole rasismista vapaa, sortoa on kaikkialla.'